text: Troels Ravn går efter Sydslesvig-post
  15 oktober 2014 kl. 08.24
  Da Henrik Dam Kristensen fredag blev beskæftigelsesminister, var det samtidig et farvel til formandsposten i Sydslesvigudvalget. Nu har Troels Ravn, S-kuturordfører fra Vejen, meldt sig som kandidat.
  Den 53-årige Troels Ravn siger til Flensborg Avis, at han er meget interesseret i posten.
  - Det er jeg rigtig interesseret i. Jeg har en stor interesse for Sydslesvig, og hvis jeg får posten tilbudt, vil jeg sige ja, siger Troels Ravn.
  Interessen for Sydslesvig kommer blandt andet fra hans tid som skolelærer, hvor han underviste i historie, og han har også tidligere deltaget i årsmøderne.
  Fordelingen af poster, der blev ledige, efter at Henrik Dam Kristensen blev minister ventes at falde officielt på plads på tirsdag, når der er gruppemøde i partiet.
  